ปัจจัยความเสี่ยง

1. ความเสี่ยงจากการประกอบธุรกิจ

เนื่องจากธุรกิจหลักของบริษัท คือ การสร้างโรงงานเพื่อให้เช่า โดยที่สัญญาเช่าส่วนใหญ่จะมีอายุ 3
ปี (โดยมีทางเลือกในการต่ออายุสัญญาได้)
บริษัทจึงอาจได้รับผลกระทบจากการที่ลูกค้ายกเลิกสัญญาเช่าหรือไม่ต่อสัญญาเมื่อสัญญาเช่าหมดอายุลง

อย่างไรก็ดี ในช่วง 16 ปีที่ผ่านมานับตั้งแต่จัดตั้งบริษัทจนกระทั่งถึงปัจจุบัน
ซึ่งเป็นช่วงที่ภาวะเศรษฐกิจของประเทศไทยและภาวะเศรษฐกิจโลกมีความผันผวนอยู่ตลอดเวลานั้น
บริษัทพบว่าอัตราการยกเลิกสัญญาเช่า/ไม่ต่อสัญญาเช่ามีน้อยมาก บริษัทและบริษัท อีโค อินดัสเทรียล
เซอร์วิสเซส จำกัด สามารถรักษาอัตราการเช่า (Occupancy rate)
โดยเฉลี่ยในแต่ละปีได้ในระดับร้อยละ 85-90 ทั้งนี้ เหตุผลหลัก 2 ประการที่ทำให้ลูกค้าคืนโรงงาน
คือ การที่ธุรกิจของลูกค้าไม่ประสบความสำเร็จ
ซึ่งบริษัทจะนำโรงงานนั้นให้ลูกค้ารายใหม่เช่าแทนได้โดยเฉลี่ยภายในระยะเวลา 1-2 เดือน
หรืออีกสาเหตุหนึ่ง คือ การที่ลูกค้าประสบความสำเร็จในการดำเนินธุรกิจอย่างมาก
ทำให้มีความต้องการขยายการดำเนินงาน
ซึ่งบริษัทจะเสนอให้ลูกค้าเช่าโรงงานเพิ่มหรือเสนอให้ลูกค้าเช่าโรงงานที่มีขนาดใหญ่ขึ้นแทนโรงงานเดิม
อย่างไรก็ตาม ในภาวะปกติลูกค้าส่วนใหญ่จะยังคงเช่าและต่ออายุสัญญาการเช่าเมื่อครบกำหนด

จากเหตุผลดังกล่าวข้างต้น
จึงอาจกล่าวได้ว่าโอกาสที่บริษัทจะประสบกับปัญหาสภาพคล่องทางการเงินนั้นมีน้อยมาก
เนื่องจากรายได้หลักของบริษัทมาจากค่าเช่าโรงงานซึ่งมีเสถียรภาพและมีการเติบโตขึ้นอย่างต่อเนื่อง
ทั้งนี้ ที่ผ่านมาบริษัทไม่เคยประสบปัญหาขาดสภาพคล่องทางการเงิน
บริษัทสามารถชำระดอกเบี้ยและคืนเงินต้นให้แก่สถาบันการเงินภายในกำหนดเวลา
อีกทั้งมีสภาพคล่องส่วนเกินเหลือเพื่อใช้เป็นส่วนหนึ่งของเงินลงทุนเพื่อขยายธุรกิจของบริษัทด้วย

2. ความเสี่ยงจาก Dilution Effect
จากการใช้สิทธิของใบสำคัญแสดงสิทธิที่ออกเมื่อเดือนมิถุนายน 2545 (TICON-W1)

ในการเสนอขายหุ้นสามัญให้แก่ประชาชนทั่วไปในเดือนมิถุนายน 2545
บริษัทได้มีการออกใบสำคัญแสดงสิทธิรวมทั้งสิ้น 22.5 ล้านหน่วยให้แก่ผู้ถือหุ้นเดิม
ผู้จองซื้อหุ้นสามัญเพิ่มทุน และกรรมการและพนักงานที่ได้รับการคัดเลือก (อัตราแปลงสภาพ 1
ใบสำคัญแสดงสิทธิต่อ 5.11426 หุ้นสามัญ ที่ราคาหุ้นละ 1 บาท) ซึ่ง ณ วันที่ 9 มีนาคม 2549
ยังคงเหลือใบสำคัญแสดงสิทธิที่ยังไม่ได้ใช้สิทธิจำนวนทั้งสิ้น 151,925 หน่วย ในการนี้
หากผู้ถือใบสำคัญแสดงสิทธิส่วนที่เหลือดังกล่าวได้ทำการใช้สิทธิในการซื้อหุ้นสามัญของบริษัทเต็มจำนวน
ผู้ลงทุนที่ซื้อหุ้นสามัญของบริษัทก็อาจได้รับผลกระทบจาก Dilution Effect
ทั้งในเรื่องของราคาหุ้นในตลาดที่อาจปรับตัวลดลง และสัดส่วนการถือหุ้นที่ลดลง ดังต่อไปนี้

ก่อนการใช้สิทธิของใบสำคัญแสดงสิทธิเต็มจำนวน (ณ วันที่ 9 มีนาคม 2549)

จำนวนหุ้นสามัญและหุ้นบุริมสิทธิที่เรียกชำระแล้ว 537,288,831 หุ้น

สัดส่วนการถือหุ้นของผู้ถือหุ้นก่อนการใช้สิทธิตามใบสำคัญแสดงสิทธิ 100 %

หลังการใช้สิทธิของใบสำคัญแสดงสิทธิเต็มจำนวน

จำนวนหุ้นสามัญและหุ้นบุริมสิทธิที่เรียกชำระแล้ว 538,065,815 หุ้น

สัดส่วนการถือหุ้นของผู้ถือหุ้นภายหลังการใช้สิทธิตามใบสำคัญแสดงสิทธิ 99.86 %

สัดส่วนการถือหุ้นของผู้ถือหุ้นที่ลดลง 0.14 %

3. ความเสี่ยงจาก Dilution Effect
จากการใช้สิทธิของใบสำคัญแสดงสิทธิที่ออกให้แก่กรรมการและพนักงาน (TICON-W2)

บริษัทได้ออกใบสำคัญแสดงสิทธิทั้งสิ้น 25,618,000
หน่วยให้แก่กรรมการและพนักงานที่ได้รับคัดเลือกของบริษัท ในอัตราแปลงสภาพ 1
ใบสำคัญแสดงสิทธิ ต่อ 1.00952 หุ้นสามัญ ที่ราคาหุ้นละ 8.965 บาท ซึ่ง ณ วันที่ 9 มีนาคม
2549 ยังคงเหลือใบสำคัญแสดงสิทธิที่ยังไม่ได้ใช้สิทธิเต็มจำนวน เนื่องจากวันใช้สิทธิครั้งแรก คือ
วันที่ 31 มีนาคม 2549 ในการนี้
หากผู้ถือใบสำคัญแสดงสิทธิทำการใช้สิทธิซื้อหุ้นสามัญของบริษัทเต็มจำนวน
(ภายหลังการใช้สิทธิของผู้ถือใบสำคัญแสดงสิทธิที่ออกเมื่อเดือนมิถุนายน 2545 แล้วเต็มจำนวน)
ผู้ลงทุนที่ซื้อหุ้นสามัญของบริษัทอาจได้รับผลกระทบจาก Dilution Effect
ทั้งในเรื่องของราคาหุ้นในตลาดที่อาจปรับตัวลดลง และสัดส่วนการถือหุ้นที่ลดลง ดังต่อไปนี้

1) ผลกระทบต่อราคาตลาดของหุ้น (Price dilution)

ราคาตลาดหลังการใช้สิทธิ TICON-W2 เต็มจำนวน = (8.965 x 25,861,883) + (16.248*
x 538,065,815) = 15.9140 บาท

(25,861,883 + 538,065,815)

ผลกระทบต่อราคาตลาดที่ลดลง = 2.0556 %

2) ผลกระทบต่อส่วนแบ่งกำไร หรือสิทธิในการออกเสียงของผู้ถือหุ้น (Control dilution)

  ก่อนการใช้สิทธิของใบสำคัญแสดงสิทธิที่ออกให้แก่กรรมการ/พนักงาน
  แต่ภายหลังการใช้สิทธิของใบสำคัญแสดงสิทธิ TICON-W1 เต็มจำนวน

จำนวนหุ้นสามัญและหุ้นบุริมสิทธิที่เรียกชำระแล้ว 538,065,815 หุ้น

สัดส่วนการถือหุ้นของผู้ถือหุ้นก่อนการใช้สิทธิตามใบสำคัญแสดงสิทธิของกรรมการ/พนักงาน 100 %

หลังการใช้สิทธิของใบสำคัญแสดงสิทธิที่ออกให้แก่กรรมการ/พนักงานเต็มจำนวน

จำนวนหุ้นสามัญและหุ้นบุริมสิทธิที่เรียกชำระแล้ว 563,927,698 หุ้น

สัดส่วนการถือหุ้นของผู้ถือหุ้นภายหลังการใช้สิทธิตามใบสำคัญแสดงสิทธิของกรรมการ/พนักงานเต็มจำนวน
95.414 %

ผลกระทบต่อส่วนแบ่งกำไร และสิทธิออกเสียงที่ลดลง 4.586 %

  ทั้งนี้ ผลกระทบดังกล่าวจะทยอยเกิดขึ้นปีละไม่เกิน 1 ใน 4 ส่วน เนื่องจากกรรมการ/พนักงาน
  จะสามารถใช้สิทธิซื้อหุ้นรวมทั้งโอนเปลี่ยนมือในใบสำคัญแสดงสิทธิได้ไม่เกินร้อยละ 25 ต่อปี

  หมายเหตุ * ราคาตลาดอ้างอิงคำนวณโดยใช้ราคาเฉลี่ยของหุ้นสามัญของบริษัทย้อนหลัง 30
  วันทำการ ก่อนวันที่ 27 มีนาคม 2549 ซึ่งหมายถึง
  มูลค่าการซื้อขายหุ้นสามัญทั้งหมดของบริษัทหารด้วยจำนวนหุ้นสามัญของบริษัทที่ทำการซื้อขายทั้งหมดในตลาดหลักทรัพย์แห่งประเทศไทยในวันที่
  10, 14-17, 20-24, 27-28 กุมภาพันธ์ 2549, 1-3, 6-10, 13-17, 20-24 มีนาคม
  2549 ซึ่งมีค่าเท่ากับ 16.248 บาท

4. ความเสี่ยงจากการปรับราคาการใช้สิทธิและอัตราการใช้สิทธิของใบสำคัญแสดงสิทธิ

การปรับราคาการใช้สิทธิและอัตราการใช้สิทธิของใบสำคัญแสดงสิทธิตามเงื่อนไขการปรับสิทธิที่ระบุในหนังสือชี้ชวนเสนอขายหลักทรัพย์ของบริษัท
ในกรณีที่บริษัทมีการเสนอขายหลักทรัพย์ออกใหม่ที่ให้สิทธิในการซื้อหรือแปลงสภาพเพื่อซื้อหุ้นสามัญ
ต่อผู้ถือหุ้นเดิมและ/หรือต่อประชาชนทั่วไปในอนาคต
วิธีการปรับสิทธิดังกล่าวอาจไม่สามารถชดเชยสิทธิประโยชน์ของผู้ถือใบสำคัญแสดงสิทธิได้อย่างครบถ้วน
เนื่องจากสูตรการคำนวณการปรับสิทธิคำนึงถึงเพียงราคาหลักทรัพย์แปลงสภาพที่ออกใหม่ ณ
วันปรับสิทธิเท่านั้น มิได้คำนึงถึงมูลค่าตามเวลาของหลักทรัพย์แปลงสภาพแต่อย่างใด